Faidra
Faidra er i græsk mytologi datter af kong Minos og er gift med Theseus. Myten om Faidra er en variant af Potifarmotivet: Faidra forelsker sig i sin stedsøn Hippolytos, som afviser hendes tilnærmelser. Som hævn beskylder hun Hippolytos for voldtægt, og Theseus, som tror hende og ikke sønnen, får Poseidon til at slå Hippolytos ihjel. Faidra begår selvmord.
Myten er grundlaget for tre store tragedier: Euripides' Hippolytos (428 f.v.t.), Senecas Phaedra (50 e.v.t.) og Racines Phèdre (1677). Herman Bangs roman Fædra (1883) skrev han selv om til skuespillet Ellen Urne (1885).